Virallinen lehti nro C 370 , 21/12/1999 s. 0165



KIRJALLINEN KYSYMYS P-1098/99 esittäjä(t): Yvonne Sandberg-Fries (PSE) komissiolle (15. huhtikuuta 1999) Aihe: Toulonin kylän läheisyydessä (Peloponnesos, Kreikka) sijaitseva jätevedenpuhdistamo Olen saanut tietää, että EU on yhteisön Envireg-ohjelman kautta osittain kustantanut jätevedenpuhdistamon rakentamisen Tolon kylän (Peloponnesos, Kreikka) laitamille. Laitoksen kokonaiskustannukset ovat 420 miljoonaa drakmaa. Vuodesta 1996 lähtien puhdistamossa ei ole ilmeisesti tehty mitään töitä. Jätevesiä ei edelleenkään millään tavalla puhdisteta, vaan tällä hetkellä ne kuljetetaan erääseen laaksosyvänteeseen ja tyhjennetään sinne. Viime vuonna laitosta ympäröivää aluetta on käytetty paikkana, johon on koottu erilaista kalustoa, joka ei näyttäisi kuuluvan puhdistamolle. On täysin mahdotonta hyväksyä sitä, että puhdistamo seisoo puolivalmiina samanaikaisesti kun taajaman jätevedet hävitetään vuorille vuosi toisensa jälkeen. Tämä paitsi sotii jätevesiä koskevia uusia eurooppalaisia raja-arvoja vastaan niin on myös suoranaista veronmaksajien rahojen tuhlaamista. On aika, että Euroopan kansalaiset saavat selvän tiedon siitä, pystyykö EU hallinnoimaan yhteisiä resursseja paremmin. Voiko komissio selittää, miten on mahdollista, että Tolon kylän laitamilla sijaitsevalla puhdistamolla ei vähintään kolmeen vuoteen ole tehty mitään töitä, selvittää, miten suuren osan hankkeen kustannuksista EU on maksanut, ottaa selkoa siitä, milloin hankkeesta vastaavat henkilöt aikovat saada puhdistamon valmiiksi, ilmoittaa, onko komissio toteuttanut tämän yhteisön hankkeen perusteellisen arvioinnin sekä selvittää, miten veronmaksajien rahat on määrä periä takaisin, jos laitosta ei oteta käyttöön lähitulevaisuudessa? Komission jäsenen Monika Wulf-Mathiesinkomission puolesta antama vastaus (7. toukokuuta 1999) On totta, että yhteisö on Envireg-aloitteen piirissä osallistunut Tolonin kylässä (Peloponnesos, Kreikka) sijaitsevan kunnallisen jätevedenpuhdistamon rakentamisen rahoitukseen. Hanke eteni rakennusvaiheeseen, mutta törmäsi etenkin Kreikan hallinnollisista menettelyistä johtuviin ongelmiin. Kreikan viranomaiset ovat ilmoittaneet komissiolle, että viranomaisten ponnisteluista huolimatta ongelmat jatkuvat eikä niitä ilmeisesti pystytä ratkaisemaan kohtuullisessa ajassa. Näissä olosuhteissa ja edellä mainitun aloitteen loppuun viemiseksi Kreikan viranomaiset ovat päättäneet poistaa kyseisen hankkeen Envireg-hankkeiden luettelosta yhdessä neljän muun ongelmallisen hankkeen kanssa. Tämän seurauksena alun perin viidelle hankkeelle osoitetut, yhteensä 2,94 miljoonan euron määrärahat, on vähennetty Envireg-aloitteen loppuun viemiseen liittyvästä Kreikan viranomaisten lopullisesta kuluselvityksestä. Yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY(1) perusteella Kreikan viranomaiset ovat edelleen vastuussa kunnallisen jätevedenpuhdistamon rakentamisesta Tolonin kylään. Tämän vuoksi komissio on jo teettänyt riippumattoman arvioinnin hankkeen tämänhetkisestä etenemisestä ja komissio on valmis tutkimaan kaikkia Kreikan viranomaisilta tulevia rakentavia ehdotuksia, joilla pystytään takaamaan hankkeen päätökseen saattaminen. (1) EYVL L 135, 30.5.1991.